Laat sy Liefde jou Lei: Hardloop struikelvry in die liefde - www.bybelkennis.co.za
by Mitch Kalp · Published 25/05/2011 · Updated 28/09/2014
Laat sy Liefde jou Lei: Hardloop struikelvry in die liefde – Milanie Vosloo
Hardloop struikelvry in die liefde
Die lewe is nie ’n oefenlopie nie! Ons is nie net hier vir een van vele oefensessies voordat ons eendag aan die finale wedloop gaan deelneem nie. Ons is rééds besig met ons laaste – en enigste – wedloop van die lewe. En die manier hoe ons hier en nou hardloop gaan bepaal watter kroon ons eendag ontvang.
Die vereistes vir ons lewenswedlope is tegelykertyd eenvoudig en maklik en soms baie moeilik en ingewikkeld. Die eenvoud lê in die feit dat daar maar net een allesomvattende strewe, naamlik die liefde, is. Ons weet mos al dat die mate waartoe ons die Vader, onsself en ander liefhet, die enigste maatstaf vir die hemelse kroon gaan wees. Maar dis juis wat die deelname aan die lewenswedloop so moeilik maak. Want om elke dag met passie en entoesiasme almal rondom ons met onvoorwaardelike liefde te bederf, is geen maklike taak nie. Die hekkies van selfsug en die versperrings van gerief staan heel dikwels vierkantig in ons pad en keer op keer struikel ons oor een van ons sondes en menslike swakhede op pad wenpaal toe.
Om voluit in die liefde te leef, beteken dat ons elke dag … dwarsdeur die elke uur … in afhanklikheid van ons Vader sal leef. Dat ons keer op keer sal sê: Here, maak my leeg van myself en vol, propvol, met u liefde.
Vader-God, uit myself kan ek nie met oorgawe liefhê nie. Mét U, kan ek! Help my asseblief.